《赠龟山慧海长老》
宋代·敖陶孙

向来缚虎正死急，今日看牛无可鞭。
我提审定之两印，十年勘尽诸方禅。
浙东西山好僧相，头目静如秋水莲。
试令回眼参壁观，掣顿已作猕猴颠。
平生棒喝不作用，何者可毒臞翁拳。
龟山爬沙吸淮海，上有蜀客蹲共颠。
石颅铁脊踞牙齿，老龟无力供回旋。
自言小来会鬼窟，木客对诵明月篇。
山中白石足朝饭，无语可对蹲鸱前。
一行乃得命大谬，万事瓦裂今萧然。
祗念竿木事游戏，铁胎五百成拘牵。
至人无心变到我，顾念尘脚相摩湔。
是身如云即虚幻，安要包里争鲜妍。
尔来臞翁颇狡狯，随风转柂忘洄沿。
都梁要药竟何有，杖头挑得枯藤仟。
高堂暗坐触蝙蝠，放光时有阶头砖。
了无一法可酬难，蒲团禅板久已捐。
山空月明礎石员，百围老干行参天。
何当断手释椎鉴，与师共泛荆溪船。

作者简介：字器之，号臞翁，一号臞庵，自称“东塘人”。淳熙七年（1180年）乡荐第一，客居昆山。在太学，曾写诗送朱熹，又作诗悼赵汝愚，忤韩侂胄。庆元五年（1199年）进士。历任海门县主簿，漳州府学教授、广东转运司主管文字。因临安书商陈起刊刻《江湖集》受株连贬官。官至温陵通判。宝庆三年（1227年）卒。著有《臞翁诗集》2卷，收入《南宋群贤小集》。《江湖集》、《江湖后集》可见其佚诗。